Forslag til RÅDETS BESLUTNING om bemyndigelse Af Det Forenede Kongerige til i medfør af artikel 8, stk. 4, i direktiv 92/81/EØF at anvende en differentieret punktafgiftssats for brændstoffer indeholdende biodiesel

(forelagt af Kommissionen)

BEGRUNDELSE

1. Fremsættelse af anmodningen

1.1. Ved brev af 15. juni 2001 har de britiske myndigheder anmodet Kommissionen om tilladelse til ved en undtagelsesbestemmelse i medfør af artikel 8, stk. 4, i direktiv 92/81/EØF [1] at anvende afgiftsdifferentiering for biodiesel.

[1] Direktivet er offentliggjort i EFT L 316 af 31.10.1992, s. 12, og er senest ændret ved direktiv 94/74/EF (EFT L 365 af 31.12.1994, s. 46).

Med henblik på at indhente de fornødne oplysninger til at vurdere anmodningen fremsendte Kommissionen supplerende spørgsmål i breve af 12. juli og 16. Oktober 2001, som de britiske myndigheder besvarede den 6. september, 5. oktober og 26. november 2001. Der blev afholdt et møde mellem repræsentanter for Kommissionen (generaldirektoraterne COMP og TAXUD) og de britiske myndigheder den 17. september 2001. Den 17. december stillede Kommissionen yderligere spørgsmål. Et brev fra de britiske myndigheder den 9. januar 2002 gjorde det muligt for Kommissionen at afslutte bedømmelsen af undtagelsesanmodningen.

Bedømmelsen af den britiske anmodning er gennemført i nært samarbejde med GD COMP, der har ansvaret for statsstøtteaspektet i forbindelse med afgiftsnedsættelser.

1.2. Det Forenede Kongerige ønsker at foretage ændringer i Hydrocarbon Oils Duties Act fra 1979 med henblik på at indføre en lavere afgiftssats for biodiesel, der anvendes som motorbrændstof, fra næste budgetår (foråret 2002). Foranstaltningen har til formål at skåne miljøet, hvilket skal ske ved at opmuntre til anvendelse af det renere brændstof biodiesel gennem nedsættelse af afgiftssatsen for denne form for brændstof i forhold til dieselolie.

Det Forenede Kongerige anvender allerede to forskellige satser for dieselolie, som benyttes som brændstof, nemlig en for almindelig dieselolie og en anden for dieselolie med ekstra lavt svovlindhold, dvs. med et svovlindhold på ikke over 50 partikler pr. mio. [2] (ppm). De differentierede satser blev indført med henblik på at fremme produktionen og anvendelsen af dieselolie med ekstra lavt svovlindhold som brændstof og dermed forbedre luftkvaliteten, navnlig i byområder. Forsøget har været en stor succes, idet differentieringen medførte, at dieselolie med ekstra lavt svovlindhold i løbet af perioden 1997-1999 kom til at udgøre næsten hele forbruget af dieselolie i Det Forenede Kongerige. Det Forenede Kongerige ønsker nu at fremme produktionen og anvendelsen af biodiesel som brændstof ved at indføre endnu en endnu lavere sats. Det Forenede Kongerige har planer om at fastsætte satsen for biodiesel 20 pence lavere pr. liter end satsen for dieselolie med ekstra lavt svovlindhold, hvilket vil medføre en punktafgift på 25,82 pence (41,4 eurocent) pr. liter med de nuværende satser.

[2] Undtagelsesbestemmelsen forlænget ved rådsbeslutning 2001/224/EF af 12.3.2001.

Det Forenede Kongerige har til hensigt at indføre den reducerede punktafgiftssats med virkning fra foråret 2002 for en femårsperiode frem til 2007. Den reducerede afgiftssats vil medføre en nedgang i afgiftsindtægterne på mellem 10 og 15 mio. GBP årligt. Tallet kommer selvfølgelig til at afhænge af, hvor mange der går over til at producere biodiesel som følge af afgiftsnedsættelsen.

1.3. Fremstilling af biodiesel er dyrere end fremstilling af almindelig dieselolie, og detailprisen ville derfor ikke være konkurrencedygtig, hvis der ikke gennemføres en afgiftsnedsættelse. Afgiftsnedsættelsen har blot til formål at modsvare de højere produktionsomkostninger. Ved at udligne forskellen bliver det muligt at sælge biodiesel til samme pris som almindelig dieselolie.

Regeringen i Det Forenede Kongerige vil årligt gennemgå produktionsomkostningerne for biodiesel, herunder de relative produktionsomkostninger for rapsmethylester og vegetabilsk genbrugsolie samt prisbevægelserne for rapsfrø i forhold til priserne på fossile brændstoffer med henblik på at sikre, at der ikke bliver tale om overkompensation. Det Forenede Kongeriges regering påtager sig udtrykkeligt årligt at fremlægge rapporter for Kommissionen med konklusionerne af sin gennemgang af situationen. Eventuelle ændringer af satserne vil finde sted i det årlige budget.

1.4. Definitionen af biodiesel er i øjeblikket som følger: "brændstof fremstillet af biomasse eller brugte fritureolier, der anvendes som motorbrændstof".

Under forudsætning af at et givet brændstof svarer til den for biodiesel specificerede definition, vil der kunne gives afgiftsnedsættelse til enhver producent af biodiesel i Det Forenede Kongerige [3], enhver producent af biodiesel i andre medlemsstater (eller tredjelande), hvis produkter importeres til Det Forenede Kongerige, og enhver importør af biodiesel i Det Forenede Kongerige. Myndighederne i Det Forenede Kongerige anslår, at den indenlandske produktion sandsynligvis ikke vil komme til at overstige 1% af det samlede dieseloliesalg med det nuværende afgiftsniveau.

[3] Ifølge regeringen i Det Forenede Kongerige er der i øjeblikket ingen kommerciel produktion af biodiesel i Det Forenede Kongerige.

1.5. Afgiftsnedsættelsen vil finde anvendelse på ren biodiesel i produktions- eller importleddet. Biodieselen kan derefter anvendes enten som brændstof enten rent eller opblandes med dieselbrændstoffer (op til 5% volumen) i overensstemmelse med EN590. Afgiften på importerede blandinger beregnes med anvendelse af de gældende satser for de forskellige bestanddele ud fra den del af blandingen, de udgør.

1.6. At fremme anvendelsen af biodiesel har primært til formål at hindre klimaændringer, selv om reduktionen af udledte drivhusgasser i Det Forenede Kongerige i den forbindelse sandsynligvis vil være beskeden, da man forventer, at biodiesel kun vil komme til at udgøre en lille del af det samlede dieselsalg. Man regner ikke med, at der vil blive tale om forbedring af luftkvaliteten som følge af, at man søger at fremme brugen af biodiesel, i det mindste ikke hvad angår nitrogenoxider (NOx) og partikler (PM10), som er de to luftforurenende elementer, der giver størst anledning til bekymring set fra et britisk synspunkt. Der foreligger ingen overbevisende data, der tyder på, at anvendelsen af biodiesel fører til nogen reduktion af betydning af disse to forurenende stoffer, og hovedparten af den biodiesel, der forbruges, vil sandsynligvis være opblandet med almindelig diesel

Der vil dog også være potentielle fordele hvad affaldsforvaltning angår, hvis vegetabilsk olieaffald anvendes som råvare Den positive indvirkning på klimaændringerne kan bedømmes, når afgiftsnedsættelsen er gennemført, og man kan danne sig et overblik over omfanget af biodieselproduktionen og over, hvilken type biodieselproduktion der er tale om.

1.7. Den britiske regering overvejer at yde afgiftsnedsættelser eller -fritagelser for en række potentielt anvendelige brændstoffer, der testes i pilotprojekter Der er imidlertid ingen grund til at gennemføre et pilotprojekt med biobrændsel, eftersom udviklingen af biobrændsel er så fremskreden, at et pilotprojekt ikke ville være relevant, da produktionsteknologien i forbindelse med dette produkt allerede er velkendt og gennemprøvet

2. Kommissionens bedømmelse

2.1. I henhold til artikel 8, stk. 4, i Rådets direktiv 92/81/EØF kan Rådet med enstemmighed og på forslag af Kommissionen give en medlemsstat tilladelse til at indføre yderligere punktafgiftsfritagelser eller -lempelser, hvis særlige politiske hensyn taler herfor.

De britiske myndigheder har anmodet Kommissionen om tilladelse til ved en undtagelsesbestemmelse i medfør af artikel 8, stk. 4, i direktiv 92/81/EØF [4] at anvende punktafgiftsnedsættelse for biodiesel.

[4] Direktivet er offentliggjort i EFT L 316 af 31.10.1992, s. 12, og er senest ændret ved direktiv 94/74/EF (EFT L 365 af 31.12.1994, s. 46).

I henhold til bestemmelserne i direktiv 92/81/EØF er de øvrige medlemsstater blevet informeret om Det Forenede Kongeriges anmodning.

2.2. I forbindelse med behandling af anmodninger om fritagelsesbestemmelser i henhold til artikel 8, stk. 4, i direktiv 92/81/EØF skal det undersøges, om fritagelsen vil være i overensstemmelse med Fællesskabets politik.

Man har opmuntret til anvendelse af vedvarende energi, navnlig biobrændstoffer, siden 1985. Allerede i Rådets direktiv 85/536/EØF af 5. december 1985 om råoliebesparelse ved anvendelse af erstatningsbrændstofkomponenter i benzin [5] understregedes biobrændstoffernes rolle i forbindelse med mindskelse af medlemsstaternes afhængighed af olieimport, og direktivet giver mulighed for, at der iblandes benzin op til 5%-volumen ethanol og 15%-volumen ETBE. Ved Europa-Parlamentets og Rådets beslutning 93/500/EØF [6], 98/352/EF [7] og 646/2000/EF, [8] blev ALTENER-programmet om fremme af vedvarende energikilder i Fællesskabet vedtaget med det formål at sikre biodiesel en markedsandel på 5% af det samlede motorbrændstofforbrug i 2005. I hvidbogen om vedvarende energikilder [9] fra 1997 anbefaledes det at opstille en målsætning om produktion af 18 mio. t flydende biobrændstof i 2010 som del af en overordnet målsætning om at fordoble den vedvarende energis andel af EU's energiforbrug i 2010. I Kommissionens grønbog "På vej mod en europæisk strategi for energiforsyningssikkerhed" [10] understreges den hovedrolle, som beskatningsinstrumenter spiller i forbindelse med denne målsætning, idet de bidrager til at mindske forskellen i kostprisen mellem biobrændstoffer og konkurrerende produkter. Endelig vedtog Kommissionen den 7. november 2001 [11] en handlingsplan og to forslag til direktiv om fremme af anvendelsen af erstatningsbrændstoffer i transportsektoren, hvor første skridt er regulerings- og skattemæssige foranstaltninger, der har til formål at fremme anvendelsen af biobrændstoffer.

[5] Rådets direktiv 85/536/EØF af 5. december 1985, EFT L 334 af 12.12.1985, s. 20, senest ændret ved direktiv 87/441/EF af 29. juli 1987 (EFT L 238 af 21.8.1987, s. 40). Direktiv 85/536/EØF er ophævet pr. 1.1.2000 (Art. 12, stk. 1, i Europa-Parlamentets og Rådets direktiv 98/70/EF af 13.10.1998 om kvaliteten af benzin og dieselolie og om ændring af Rådets direktiv 93/12/EØF (EFT L 350 af 28.12.1998, s. 58 - 68).

[6] EFT L 235 af 18.9.1993, s. 41.

[7] EFT L 159 af 3.6.1998, s. 53.

[8] EFT L 79 af 25.10.2000, s. 1.

[9] KOM(1997) 599 endelig udg. af 26.11.1997.

[10] KOM(2000) 769 endelig udg. af 29.11.2000.

[11] KOM(2001) 547 endelig udg. af 7.11.2001.

Den tilladelse til at anvende afgiftsnedsættelse, som de britiske myndigheder har fremlagt, er derfor i overensstemmelse med Fællesskabets politik om fremme af biobrændselssektoren som miljøbeskyttelsestiltag og til sikring af energiforsyningen.

Kommissionen noterer sig, at de af Det Forenede Kongerige foreslåede afgiftsnedsættelser er proportionelle med procentdelen af biobrændsel i det endelige produkt, og at den faktiske punktafgiftssats er højere end Fællesskabets minimumssatser.

>TABELPOSITION>

De britiske myndigheder har påtaget sig hvert år at gennemgå afgiftsnedsættelsen på ny, således at det sikres, at nedsættelsen ikke overstiger de ekstra omkostninger i forbindelse med fremstilling af biodiesel i sammenligning med de tilsvarende produkter af fossil oprindelse. I den forbindelse vil Det Forenede Kongerige navnlig se på produktionsomkostningerne i forbindelse med biodiesel, herunder de relative produktionsomkostninger for rapsmethylester og genbrugt vegetabilsk olie og prisbevægelserne på rapsfrø set i forhold til priserne på fossilt brændstof. Ændringer i satserne vil blive foretaget i det årlige budget.

Der er tale om en tidsbegrænset afgiftsdifferentiering. Den nedsatte sats for biodiesel vil være gældende fra foråret 2002 i en femårsperiode frem til 2007.

Hvad statsstøttereglerne angår, træffer Kommissionen beslutning om forslagets kompatibilitet, så snart Rådet har godkendt Det Forenede Kongeriges anmodning.

3. Beslutning

Kommissionen foreslår, at Rådet i henhold til artikel 8, stk. 4, i direktiv 92/81/EØF giver Det Forenede Kongerige tilladelse til indtil 2007 at anvende differentierede punktafgiftssatser for motorbrændstof, der indeholder biodiesel, og for ren biodiesel, der anvendes som motorbrændstof.

Nedsættelsen af punktafgiften må ikke overstige det punktafgiftsbeløb, der skal betales for det biobrændstofvolumen, der er til stede i de produkter, der kan komme i betragtning til nedsættelsen.

Punktafgiftsnedsættelsen skal justeres, så man undgår overkompensation for de ekstra omkostninger i forbindelse med fremstilling af biobrændstoffer.

Punktafgiftssatserne for de ovenfor nævnte blandinger skal overholde bestemmelserne i Rådets direktiv 92/82/EØF af 19. oktober 1992 om indbyrdes tilnærmelse af punktafgiftssatserne for mineralolier [12], navnlig minimumssatserne i artikel 5.

[12] Direktivet er offentliggjort i EFT L 316 af 31.10.1992, s. 19, og er senest ændret ved direktiv 94/74/EF (EFT L 365 af 31.12.1994, s. 46).

Forslag til RÅDETS BESLUTNING om bemyndigelse Af Det Forenede Kongerige til i medfør af artikel 8, stk. 4, i direktiv 92/81/EØF at anvende en differentieret punktafgiftssats for brændstoffer indeholdende biodiesel

(Kun den engelske tekst er autentisk)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 92/81/EØF af 19. oktober 1992 om harmonisering af punktafgiftsstrukturen for mineralolier [13], særlig artikel 8, stk. 4,

[13] EFT L 316 af 31.10.1992, s. 12. Direktivet er senest ændret ved direktiv 94/74/EF (EFT L 365 af 31.12.1994, s. 46).

under henvisning til forslag fra Kommissionen, og

ud fra følgende betragtninger:

(1) Det Forenede Kongerige har anmodet om tilladelse til at kunne anvende en differentieret punktafgiftssats for biodiesel, der anvendes som motorbrændstof enten i ren form eller opblandet med dieselbrændstoffer på op til 5%-volumen i overensstemmelse med EN590.

(2) De øvrige medlemsstater er blevet informeret om denne anmodning.

(3) Man har I Fællesskabet opmuntret til anvendelse af vedvarende energi, navnlig biobrændstoffer, siden 1985. Endelig vedtog Kommissionen den 7. november 2001 [14] en handlingsplan og to forslag til direktiv om fremme af anvendelsen af erstatningsbrændstoffer i transportsektoren, hvor første skridt er regulerings- og skattemæssige foranstaltninger, der har til formål at fremme anvendelsen af biobrændstoffer.

[14] KOM(2001) 547 endelig af 7.11.2001.

(4) Den undtagelsesanmodning, som de britiske myndigheder har fremlagt, er derfor i overensstemmelse med Fællesskabets politik om fremme af biobrændselssektoren som miljøbeskyttelsestiltag og til sikring af energiforsyningen.

(5) Satsen for biodiesel skal efter planen være 20 pence lavere pr. liter end satsen for dieselolie med ekstra lavt svovlindhold, hvilket vil medføre en punktafgift på 25,82 pence (41,4 eurocent) pr. liter med de nuværende satser. Endvidere er den af Det Forenede Kongerige foreslåede punktafgiftsnedsættelse proportionel med procentdelen af biobrændsel indeholdt i det endelige produkt.

(6) De faktiske punktafgiftssatser er højere end Fællesskabets minimumssatser i overensstemmelse med Rådets direktiv 92/82/EØF af 19. oktober 1992 om indbyrdes tilnærmelse af punktafgiftssatserne for mineralolier [15]:

[15] EFT L 316 af 31.10.1992, s. 19. Direktivet er senest ændret ved direktiv 94/74/EF.

>TABELPOSITION>

(7) Den nedsættelse, der anmodes om, vedrører biodiesel, som er et brændstof, der fremstilles af biomasse som defineret i artikel 2, stk. b, i Europa-Parlamentets og Rådets direktiv 2001/77/EF af 27. september 2001 om fremme af elektricitet produceret fra vedvarende energikilder inden for det indre marked for elektricitet [16], eller af genbrugt fritureolie, og som anvendes som motorbrændstof.

[16] EFT L 283 af 27.10.2001, s. 33.

(8) Den differentierede sats skal anvendes på rent biodiesel i produktions- eller importleddet. Biodiesel kan anvendes enten rent eller iblandes dieselbrændstoffer. Afgiften på importerede blandinger betales i forhold til de enkelte bestanddeles andel i blandingen.

(9) Produktionsomkostningerne for biodiesel overstiger produktionsomkostningerne for almindelig dieselolie, og salgsprisen ville derfor ikke være konkurrencedygtig, hvis der ikke blev anvendt afgiftsnedsættelse. Afgiftsnedsættelsen har til formål at modsvare de højere produktionsomkostninger, hvorved det bliver muligt at sælge biodiesel til samme pris som almindelig dieselolie.

(10) Det Forenede Kongerige skal årligt kontrollere produktionsomkostningerne for biodiesel med henblik på at sikre, at der ikke bliver tale om overkompensation.

(11) Tilladelsen skal gælde i en periode på 5 år.

(12) Kommissionen gennemgår jævnligt betingelserne for lempelser og fritagelser med henblik på at kontrollere, at de ikke virker konkurrenceforvridende eller hæmmende for det indre marked, og for at sikre, at de er forenelige med Fællesskabets miljøbeskyttelses-, energi- og transportpolitik -

VEDTAGET FØLGENDE BESLUTNING:

Artikel 1

1. Det Forenede Kongerige bemyndiges til at anvende en differentieret punktafgiftssats for motorbrændstof, der indeholder biodiesel, samt ren biodiesel, der anvendes som motorbrændstof.

Biodiesel er brændstof fremstillet af biomasse, som defineret i artikel 2, stk. b, i direktiv 2001/77/EF, eller af brugt fritureolie, der anvendes som motorbrændstof.

2. Nedsættelsen af punktafgiften må ikke overstige det punktafgiftsbeløb, der skal betales for det biobrændstofvolumen, der er til stede i de produkter, der er omtalt i stk. 1, og som kan komme i betragtning i forbindelse med nedsættelsen.

3. Punktafgiftssatserne på de produkter, der er omtalt i stk. 1, skal overholde bestemmelserne i direktiv 92/82/EØF, navnlig minimumssatserne i artikel 5.

Artikel 2

Med udgangspunkt i en årlig gennemgang, der foretages af Det Forenede Kongerige, justeres punktafgiftsnedsættelsen, så man undgår overkompensation for de ekstra omkostninger i forbindelse med fremstilling af biobrændstoffer.

Artikel 3

Denne beslutning udløber den 31. marts 2007.

Artikel 4

Denne beslutning er rettet til Det Forenede Kongerige Storbritannien og Nordirland.

Udfærdiget i Bruxelles, den

På Rådets vegne

Formand